**Projektas**

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL 2020 METŲ LAZDIJŲ RAJONO SAVIVALDYBĖS BIUDŽETO PATVIRTINIMO**

2020 m. vasario 24 d. Nr. 34-279

Lazdijai

Vadovaudamasi Lietuvos Respublikos vietos savivaldos įstatymo 6 straipsnio 1 punktu, 104 straipsniu, 16 straipsnio 2 dalies 15 punktu, 51 straipsnio 1 dalimi, Lietuvos Respublikos biudžeto sandaros įstatymo 26 straipsnio 4 dalimi, Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymu, Lazdijų rajono savivaldybės tarybos veiklos reglamento, patvirtinto Lazdijų rajono savivaldybės tarybos 2017 m. rugsėjo 22 sprendimu Nr. 5TS-1026 „Dėl Lazdijų rajono savivaldybės tarybos veiklos reglamento tvirtinimo“ 215 punktu, Lazdijų rajono savivaldybės taryba n u s p r e n d ž i a:

1. Patvirtinti:
	1. 2020 metų Lazdijų rajono savivaldybės biudžeto pajamas – 24 957,9 tūkst. eurų ir praėjusių metų biudžeto nepanaudotą pajamų dalį – 1 589,5 tūkst. eurų (pridedama);
	2. 2020 metų Lazdijų rajono savivaldybės biudžeto asignavimus – 26 547,3 tūkst. eurų išlaidoms ir turtui įsigyti, iš jų darbo užmokesčiui – 10 115,8 tūkst. eurų, turtui įsigyti – 4 330,6 tūkst. eurų (pridedama);
	3. 2020 metų Lazdijų rajono savivaldybės biudžetinių įstaigų pajamas (pridedama).
2. Įpareigoti asignavimų valdytojus:
	1. sudarant ir tvirtinant 2020 metų išlaidų sąmatas, numatyti lėšas 2020 m. sausio 1 d. esančiam įsiskolinimui už suteiktas paslaugas, atliktus darbus ir įsigytas prekes padengti;
	2. ne vėliau kaip per 15 darbo dienų patvirtinti savo bei kitų subjektų programas ir jų (arba vykdomų programos priemonių) sąmatas pagal programų finansavimo šaltinius, funkcinės ir ekonominės klasifikacijos kodus;
	3. biudžeto asignavimus naudoti taip, kad 2021 m. sausio 1 d. įsiskolinimas būtų ne didesnis už 2020 m. sausio 1 d. įsiskolinimą;
	4. iš sutaupytų asignavimų išlaidoms pirmiausia padengti kreditinius įsiskolinimus;
	5. neprisiimti jokių skolinių įsipareigojimų pagal įsipareigojamuosius skolos dokumentus, įskaitant, bet neapsiribojant, paskolas, finansinės nuomos (lizingo) sutartis.

Savivaldybės merė Ausma Miškinienė

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL 2020 METŲ LAZDIJŲ RAJONO SAVIVALDYBĖS BIUDŽETO PATVIRTINIMO“ PROJEKTO AIŠKINAMASIS RAŠTAS**

2020 m. vasario 18 d.

Lazdijų rajono savivaldybės tarybos sprendimo „Dėl 2020 metų Lazdijų rajono savivaldybės biudžeto patvirtinimo“ projektas parengtas vadovaujantis Lietuvos Respublikos vietos savivaldos įstatymo 6 straipsnio 1 punktu, 104 straipsniu, 16 straipsnio 2 dalies 15 punktu, 51 straipsnio 1 dalimi, Lietuvos Respublikos biudžeto sandaros įstatymo 26 straipsnio 4 dalimi, Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymu, Lazdijų rajono savivaldybės tarybos veiklos reglamento, patvirtinto Lazdijų rajono savivaldybės tarybos 2017 m. rugsėjo 22 sprendimu Nr. 5TS-1026 „Dėl Lazdijų rajono savivaldybės tarybos veiklos reglamento tvirtinimo“ 215 punktu.

 ***Šio sprendimo projekto tikslas*** yra patvirtinti 2020 metų Lazdijų rajono savivaldybės biudžetą.

2020 metų Lazdijų rajono savivaldybės biudžeto projektas yra parengtas atsižvelgiant į Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymo 2 straipsnio 2 punkte savivaldybių biudžetams numatytą finansinį rodiklį – prognozuojamas pajamas. Lazdijų rajono savivaldybės prognozuojamos pajamos sudaro 12 358 tūkst. eurų ir yra 1 028 tūkst. eurų didesnės nei praėjusių metų (2019 metais – 11 330 tūkst. eurų). Šį padidėjimą sudaro suma konkretiems Seimo ir (ar) Vyriausybės sprendimams įgyvendinti, t. y. minimaliai mėnesinei algai padidinti iki 607 eurų nuo 2020 m. sausio 1 d. (87 tūkst. eurų), valstybės politikų, teisėjų, valstybės pareigūnų, valstybės tarnautojų bei valstybės ir savivaldybių biudžetinių įstaigų darbuotojų pareiginės algos baziniam dydžiui padidinti iki 176,0 eurų (73 tūkst. eurų), kultūros ir meno srities darbuotojų darbo užmokesčiui padidinti 7 proc. (66 tūkst. eurų), Lietuvos Respublikos valstybės ir savivaldybių įstaigų darbuotojų darbo apmokėjimo įstatymui įgyvendinti (50 tūkst. eurų), mažiausiems koeficientams padidinti dirbantiems pagal darbo sutartį (35 tūkst. eurų), verslo plėtros sąlygoms gerinti (63 tūkst. eurų).

Prognozuojamas pajamas sudaro pajamos iš gyventojų pajamų mokesčio (11 895 tūkst. eurų; 2019 metais – 10 895 tūkst. eurų), žemės mokesčio (235 tūkst. eurų; 2019 metais – 220 tūkst. eurų), nekilnojamojo turto mokesčio (133 tūkst. eurų; 2019 metais – 120 tūkst. eurų), paveldimo turto mokesčio (4 tūkst. eurų; 2019 metais – 4 tūkst. eurų), valstybinės žemės nuomos mokesčio (44 tūkst. eurų; 2019 metais – 45 tūkst. eurų), valstybės rinkliavų (28 tūkst. eurų; 2019 metais – 28 tūkst. eurų), pajamos iš baudų ir konfiskacijos (16 tūkst. eurų; 2019 metais – 15 tūkst. eurų), įplaukos iš kitų neišvardintų pajamų (2 tūkst. eurų; 2019 metais – 2 tūkst. eurų), palūkanos už depozitus (1 tūkst. eurų; 2019 metais – 1 tūkst. eurų).

Be prognozuojamų pajamų Lazdijų rajono savivaldybė planuoja gauti biudžetinių įstaigų pajamų (258,8 tūkst. eurų; 2019 metais – 200,9 tūkst. eurų), pajamų iš vietinių rinkliavų (570 tūkst. eurų; 2019 metais – 565 tūkst. eurų), ilgalaikio materialiojo turto realizavimo pajamų (21 tūkst. eurų; 2019 metais – 18 tūkst. eurų), pajamų, priskirtų pagal savivaldybių aplinkos apsaugos rėmimo specialiosios programos įstatymą (39 tūkst. eurų; 2019 metais – 37 tūkst. eurų). Tai sudaro 888,8 tūkst. eurų (2019 metais – 1078,9 tūkst. eurų). Suma mažesnė, nes 2019 metais buvo planuotos kitos neišvardintos pajamos (kompensacinės lėšos už įgyvendinamus projektus) – 258 tūkst. eurų.

Valstybės biudžeto specialių tikslinių dotacijų valstybinėms (valstybės perduotos savivaldybėms) funkcijoms vykdyti 2020 m. planuojama gauti 2 816,1 tūkst. eurų ir tai yra 283,3 tūkst. eurų daugiau nei 2019 m. Lazdijų rajono savivaldybės patikslintame biudžete. ***Dotacijos didėja*** šioms funkcijoms vykdyti: civilinei saugai (1,1 tūkst. eurų), civilinės būklės aktams registruoti (0,6 tūkst. eurų), dalyvauti rengiant ir vykdant mobilizaciją (0,6 tūkst. eurų), jaunimo teisių apsaugai (0,2 tūkst. eurų), melioracijai (1,0 tūkst. eurų), neveiksnių asmenų būklės peržiūrėjimui užtikrinti (2,2 tūkst. eurų), pirminei teisinei pagalbai teikti (0,4 tūkst. eurų), priešgaisrinei saugai (142,1 tūkst. eurų), užimtumo didinimo programoms įgyvendinti (91,9 tūkst. eurų), savivaldybei priskirtiems archyviniams dokumentams tvarkyti (0,3 tūkst. eurų), socialinei paramai mokiniams (34,3 tūkst. eurų), socialinėms išmokoms ir kompensacijoms skaičiuoti ir mokėti (20,5 tūkst. eurų), valstybinės kalbos vartojimo ir taisyklingumo kontrolei (0,1 tūkst. eurų), žemės ūkio funkcijoms atlikti (8,5 tūkst. eurų). ***Dotacijos mažėja***šioms funkcijoms vykdyti: duomenų teikimas valstybės suteiktos pagalbos registrui (0,5 tūkst. eurų), erdvinių duomenų rinkinio tvarkymui (0,9 tūkst. eurų), gyvenamosios vietos deklaravimo duomenims ir gyvenamosios vietos neturinčių asmenų apskaitos duomenims tvarkyti (0,5 tūkst. eurų), socialinėms paslaugoms (11,1 tūkst. eurų), visuomenės sveikatos priežiūros funkcijoms vykdyti (7,5 tūkst. eurų).

Ugdymo reikmėms finansuoti planuojama gauti 4 868,7 tūkst. eurų ir tai yra 43,4 tūkst. eurų daugiau nei 2019 m. Lazdijų rajono savivaldybės patikslintame biudžete.

Kitų tikslinių dotacijų planuojama gauti 2 170,1 tūkst. eurų ir tai yra 616,1 tūkst. eurų daugiau nei 2019 m. Lazdijų rajono savivaldybės patikslintame biudžete. 2020 m. yra tvirtinama 2 108,6 tūkst. eurų suma vietinės reikšmės keliams (gatvėms) tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, 17,1 tūkst. eurų suma mokytojų, dirbančių pagal neformaliojo vaikų švietimo (išskyrus ikimokyklinio ir priešmokyklinio ugdymo) programas savivaldybių mokyklose, darbui apmokėti, taip pat 28,8 tūkst. eurų dotacija savivaldybių mokykloms (klasėms ar grupėms), skirtoms šalies (regiono) mokiniams, turintiems specialiųjų ugdymosi poreikių.

2020 metų Lazdijų rajono savivaldybės biudžete yra tvirtinama 1 100 tūkst. eurų dotacija savivaldybei iš Europos Sąjungos, kitos tarptautinės finansinės paramos ir bendrojo finansavimo lėšų, tai yra lėšos projektams vykdyti.

Taip pat, savivaldybės biudžete yra planuojama 756,2 tūkst. eurų paskola.

Taigi, 2020 metų Lazdijų rajono savivaldybės biudžeto pajamų planas yra 24 957,9 tūkst. eurų, be to, dar yra likusi 2019 metų biudžeto nepanaudota pajamų dalis, iš viso 1 589,5 tūkst. eurų, todėl pajamų dalyje yra tvirtinami 26 547,3 tūkst. eurų, tai yra 1 190,3 tūkst. eurų daugiau nei 2019 m. Lazdijų rajono savivaldybės patikslintame biudžete.

Gyventojų pajamų mokestis nuo visų 2020 metų Lazdijų rajono savivaldybės pajamų sudaro 47,7 proc. (2019 metais – 51,4 proc.), dotacijų lėšos – 43,9 proc. (2019 metais – 41,5 proc.), kiti mokesčiai ir pajamos – 8,4 proc. (2019 metais – 7,1 proc.).

 Asignavimų projektas parengtas pagal asignavimų valdytojų pateiktus programų sąmatų projektus, atsižvelgus į savivaldybės finansines galimybes ir įvertinus prognozuojamas 2020 metais pajamas.

Dėl Lietuvos Respublikos Seimo ir (ar) Vyriausybės priimtų sprendimų atlyginimai didėja mažiausiai uždirbantiems biudžetinių įstaigų darbuotojams (skirtingoms pareigybių grupėms, didėjimas yra nuo 12 iki 29 proc.). Kultūros ir meno darbuotojams darbo užmokestis vidutiniškai didėja 10 proc. (prie valstybės biudžeto skirtų 7 proc. savivaldybė savo biudžeto lėšomis prisideda 3 proc.).

Biudžete yra planuojamos lėšos vaikų vasaros poilsio ir jaunimo poilsio organizavimui, rajone veikiantiems Trečiojo amžiaus universitetams, vaikų lankomiems neformaliojo švietimo užsiėmimams įvairiose rajono ugdymo įstaigose finansuoti, VšĮ „Lazdijų ligoninė“ veiklos gerinimui ir paslaugų plėtrai, VšĮ „Lazdijų savivaldybės pirminės sveikatos priežiūros centro“ veiklai stiprinti.

Planuojamos lėšos įvairių rajono kelių žvyravimui, asfaltavimui bei remontui, daugiabučių namų automobilių stovėjimo aikštelėms ir įvažiavimams tvarkyti, sodų bendrijų keliams tvarkyti, geriamojo vandens kokybei ir nuotėkų plėtrai.

Yra suplanuoti asignavimai Lazdijų rajono savivaldybės administracijos, Lazdijų rajono savivaldybės biudžetinių įstaigų ir organizacijų, nevyriausybinių organizacijų vykdomiems projektams, kuriems yra pritarusi Lazdijų rajono savivaldybės taryba, bendrafinansuoti (Laisvės kovų muziejaus rekonstrukcijos projektui užbaigti biudžete numatyta 79 tūkst. eurų. Privačių namų prijungimo prie centralizuotos nuotėkų sistemos infrastruktūros Lazdijų ir Veisiejų miestuose – 77 tūkst. eurų. Seirijų miestelio vandentvarkos projektui užbaigti – 82 tūkst. eurų ir daugeliui kitų).

Taip pat planuojama skirti lėšų Pilietiniam (dalyvaujamajam) biudžetui.

Lazdijų rajono savivaldybės biudžete yra numatytos lėšos finansiniams įsipareigojimams vykdyti. Paskoloms grąžinti numatyti 756,3 tūkst. eurų, palūkanoms mokėti – 50 tūkst. eurų.

2020 metų asignavimus lyginant pagal programas, daugiausia biudžeto asignavimų tenka švietimo ir sporto plėtojimo programai – 33 proc. (2019 metais – 38,0 proc.), infrastruktūros, teritorijų planavimo ir aplinkos kokybės gerinimo programa – 20 proc. (2019 metais – 12,8 proc.), savivaldybės funkcijų vykdymo ir veiklos tobulinimo programa – 13 proc. (2019 metais – 18,6 proc.), socialinės apsaugos plėtojimo, skurdo bei socialinės atskirties mažinimo programai – 13 proc. (2019 metais – 13,6 proc.), investicijų programai – 11 proc. (2019 metais – 4 proc.), kultūros plėtojimo programai – 7 proc. (2019 metais – 6,8 proc.), kitoms programoms tenka nuo 1 iki 2 proc. visų savivaldybės biudžeto asignavimų.

Sandoriams dėl materialiojo ir nematerialiojo turto bei finansiniams įsipareigojimams vykdyti numatoma skirti 16,3 proc. (2019 metais – 10,4 proc.) visų biudžeto asignavimų.

***Kaip šiuo metu yra sprendžiami projekte aptarti klausimai***­ – šiuo metu asignavimų valdytojams per mėnesį skiriama 1/12 praėjusių metų asignavimų valdytojui skirtų lėšų tęstinei veiklai vykdyti. Vadovaujantis Lietuvos Respublikos biudžeto sandaros įstatymu, savivaldybių biudžetai turi būti patvirtinti per du mėnesius nuo valstybės biudžeto ir savivaldybių biudžetų finansinių rodiklių patvirtinimo įstatymo paskelbimo. Laiku nepatvirtinus biudžeto, Lazdijų rajono savivaldybei lėšos iš valstybės biudžeto laikinai nebūtų pervedamos.

***Kokių pozityvių rezultatų laukiama*** – patvirtinus savivaldybės biudžetą, asignavimų valdytojų vykdomos programos bus finansuojamos pagal patvirtintą finansinį planą.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados*** – dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Biudžeto, finansų ir turto valdymo skyriaus vedėja Šarūnė Dumbliauskienė.

Biudžeto, finansų ir turto valdymo skyriaus vedėja Šarūnė Dumbliauskienė